สนับสนุนภารกิจการช่วยเหลืออพยพคนไทยในยูเครนเดินทางกลับสู่ประเทศไทยแล้ว 2 เที่ยวบิน
นายกิตติพงศ์ กิตติขจร ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. เปิดเผยว่า ตามที่มีสถานการณ์ความขัดแย้งระหว่าง ’รัสเซีย-ยูเครน’ ซึ่งส่งผลกระทบต่อความปลอดภัยของคนไทยที่อาศัยอยู่ในประเทศยูเครน โดยทางสถานเอกอัครราชทูตไทย ณ กรุงวอร์ซอ ได้ให้การช่วยเหลืออพยพคนไทยในยูเครนถึงกรุงวอร์ซอโดยสวัสดิภาพแล้ว ล่าสุดเ มื่อช่วงเช้าที่ผ่านมา (2 มี.ค) ท่าอากาศยานสุวรรณภูมิ สายการบินไทย เที่ยวบินที่ TG 923 นำผู้โดยสารเดินทางจาก Frankfurt ถึงเวลา 06.25 น. มีคนไทยจากยูเครนโดยสาร จำนวน 38 คน และในเวลาประมาณ 12.05 น. สายการบินเอมิเรตส์ เที่ยวบินที่ EK 384 เดินทางจาก Dubai ถึงไทย มีคนไทยจากยูเครนโดยสารจำนวน 58 คนอย่างไรก็ตาม ท่าอากาศยานสุวรรณภูมิ ได้เตรียมความพร้อมรองรับและสนับสนุนภารกิจรับคนไทยในประเทศยูเครนที่อพยพเดินทางกลับมายังประเทศไทย โดย มีการประสานทุกหน่วยงานที่เกี่ยวข้อง อาทิ กระทรวงการต่างประเทศ ศูนย์ปฏิบัติการภาวะฉุกเฉิน (COVID-19) ด่านควบคุมโรคติดต่อระหว่างประเทศ กองบังคับการตรวจคนเข้าเมือง 2 สำนักงานศุลกากรท่าอากาศยานสุวรรณภูมิ และสายการบิน ตลอดจนหน่วยงานต่างๆ เพื่อติดต่อประสานงานให้คนไทยได้รับความสะดวกในการผ่านขั้นตอนการเดินทางเข้าประเทศไทยและเป็นไปตามมาตรการการเฝ้าระวังการแพร่ระบาดโควิด-19 อย่างเคร่งครัด ผู้ที่ต้องการสอบถามเกี่ยวกับเที่ยวบินเพื่ออพยพคนไทยจากยูเครน สามารถสอบถามรายละเอียดเพิ่มเติมได้ที่ AOT Contact Center 1722 ตลอด 24 ชั่วโมง